लोगों की इसी समस्या के समाधान के लिए तीन युवा गौरव अग्रवाल, समर सिसोदिया और अंकुर जैन सामने आए और काफी रिसर्च के बाद उन्होंने ‘ पिक माई लॉन्ड्री ‘ की नीव रखी। ‘ पिक माई लॉन्ड्री ’ दिल्ली और गुड़गांव में रह रहे लोगों की लॉन्ड्री संबंधी समस्या का समाधान कर रही है। गौरव, समर और अंकुर ने आईआईटी से इंजीनियरिंग की उसके बाद तीनों कॉरपोरेट में नौकरी करने लगे। लेकिन नौकरी के अलावा वे कुछ अलग करने का ख्वाब देखते थे और कुछ ऐसा काम करना चाहते थे जो नया हो, जिस काम के माध्यम से वे लोगों से सीधे जुड़ सकें, उनकी समस्याओं का समाधान कर सकें साथ ही अपने काम से देश के लिए भी कुछ जोड़ पाएं। गौरव और अंकुर उस समय उड़ीसा में नौकरी कर रहे थे वहीं समर छत्तीसगढ़ में थे। तीनों मित्रों ने रिसर्च शुरू की उन्होंने देखा कि उन्हें और उनके जैसे नौकरी पेशा लोगों को कपड़ों को धोने उन्हें प्रेस करने, ड्राइक्लीन करवाने में खासी दिक्कत आती थी ये दिक्कत लगभग हर दिन की थी। धोबी कपड़े ले जाता था लेकिन तय समय पर देने नहीं आता था। तीनों मित्रों ने सोचा जब टीयर 2 शहरों का ये हाल है जहां पर जनसंख्या कम है लोग एक दूसरे को जानते हैं तो बड़े शहरों में तो ये समस्या काफी ज्यादा होगी। उसके बाद तीनों दोस्तों ने नौकरी से कुछ दिनों की छुट्टी ली और दिल्ली का रुख किया। यहां उन्होंने कई दिनों तक रिसर्च की और पाया कि लोगों को काफी दिक्कत का सामना करना पड़ रहा हैं। उसके बाद फरवरी 2015 में उन्होंने पिक माइ लॉन्ड्री का ट्रायल रन शुरू किया और मई 2015 में इन्होंने कंपनी लांच कर दी।